b'\n_START_ARTICLE_\nLa Tordera\n_START_SECTION_\nDesembocadura\n_START_PARAGRAPH_\nLa desembocadura de la Tordera \xc3\xa9s una zona humida de Catalunya considerada un espai d\'inter\xc3\xa8s natural i situada dins l\'espai de la Xarxa Natura 2000 ES5110007 que s\'anomena "Riu i Estanys de Tordera". El riu Tordera forma a la seva desembocadura una llacuna a\xc3\xafllada del mar per una barra de sorra i c\xc3\xb2dols i constitueix un espai d\'elevat inter\xc3\xa8s, especialment pels ocells migratoris que utilitzen la zona com a punt de rep\xc3\xb2s i refugi en \xc3\xa8poques migrat\xc3\xb2ries._NEWLINE_La vegetaci\xc3\xb3 de ribera la constitueixen primordialment bosquetons d\xe2\x80\x99oms, \xc3\xa0lbers i freixes. Tot i aix\xc3\xb2, la ruderalitzaci\xc3\xb3 de la zona facilita l\xe2\x80\x99expansi\xc3\xb3 de la canya (Arundo donax), en detriment del canyissar, de les jonqueres o del tamarigar. Actualment, a la llera s\xe2\x80\x99hi fan gespes vivaces decumbents. Tamb\xc3\xa9 hi ha plantacions de pl\xc3\xa0tans i abundants rob\xc3\xadnies (Robinia pseudoacacia)._NEWLINE_Entre els h\xc3\xa0bitats d\'inter\xc3\xa8s comunitari apareixen, segons la cartografia dels h\xc3\xa0bitats, els h\xc3\xa0bitats 92A0 "Alberedes, salzedes i altres boscos de ribera" i 3290 "Rius mediterranis intermitents, amb gespes nitr\xc3\xb2files del Paspalo-Agrostidion" i s\'hi ha citat tamb\xc3\xa9 l\'h\xc3\xa0bitat 3280 "Rius mediterranis permanents, amb gespes nitr\xc3\xb2files del Paspalo-Agrostidion orlades d\'\xc3\xa0lbers i salzes"._NEWLINE_Pel que fa a l\'avifauna, s\'hi observen esp\xc3\xa8cies com el bernat pescaire (Ardea cinerea), el martinet de nit (Nycticorax nycticorax), el blauet (Alcedo athis), la xivitona (Actitis hypoleucos), el martinet ros (Ardeola ralloides) i el corriol petit (Charadrius dubius), entre d\'altres. Entre l\'herpetofauna s\'hi ha citat, per exemple, reineta (Hyla meridionalis), tortuga de rierol (Mauremys leprosa) i serp d\'aigua (Natrix natrix)._NEWLINE_En l\xc3\xadnies generals aquest \xc3\xa9s un espai molt degradat en qu\xc3\xa8 s\xe2\x80\x99acumulen els problemes comuns de tot el litoral catal\xc3\xa0: contaminaci\xc3\xb3 de les aig\xc3\xbces -en aquest cas d\xe2\x80\x99origen industrial, pels pol\xc3\xadgons de Sant Celoni-, ocupaci\xc3\xb3 dels marges inundables amb construccions i usos diversos, creixement urban\xc3\xadstic, sobrefreq\xc3\xbcentaci\xc3\xb3 humana, deixalles, trepig, etc._NEWLINE_\xc3\x89s destacable l\'ocupaci\xc3\xb3 de gran part del marge esquerre m\xc3\xa9s proper a la desembocadura per un c\xc3\xa0mping, que estreny notablement la llera. S\'ha constru\xc3\xaft una escullera al marge dret, al costat de la desembocadura, que evita la formaci\xc3\xb3 de la llacuna que anteriorment es formava al sector m\xc3\xa9s proper al mar. Aquest espai permetria acollir molts m\xc3\xa9s ocells en migraci\xc3\xb3 o nidificants dels que actualment acull, per\xc3\xb2 veu molt redu\xc3\xaft el seu potencial ecol\xc3\xb2gic pels factors esmentats.'